
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2022. (VIII. 25.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2022. augusztus 18.

Horinka László 

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta nem járt le egyetlen határozat végrehajtási határideje sem.

II. Tájékoztató az előző ülés óta történt fontosabb eseményekről
· Június 30-án – a Képviselő-testület döntésének megfelelően – megkötöttük a szerződést a MASINA-CENTER Kft.-vel a helyi járat működtetésére, július 1-jétől.
· Július 2-án került sor a Sülysápi Hagyományőrző Pávakör 30 éves fennállásának alkalmából rendezett ünnepségre és bálra, melyen részt vettem. Ezúton is gratulálunk nekik, és további sikeres működést kívánunk!
· Július 18-án sor került a Vidékfejlesztési Program keretében a piacon felépített üzletet és vizesblokkokat magába foglaló épület ellenőrzésére. Az ellenőrzés pozitív eredménnyel zárult, hiányosságot nem tárt fel, mindent rendben találtak. A projekt tulajdonképpen ezzel zárult le, így a támogatás még ki nem utalt részét a Magyar Államkincstár július 28-án folyósította.

· Július 21-én a LEADER Egyesület közgyűlésére voltam hivatalos Tápiószelére.
· Július 23-án került a Barátság Nyugdíjas Klub ünnepelte bállal a megalakulása 45. évfordulóját. A Klubnak szintén gratulálunk, és további tartalmas éveket, évtizedeket kívánunk!
· Augusztus 3-án aláírásra került a Malom utca 22. szám alatti ingatlan adásvételi szerződése.
· Ütemesen haladnak a körforgalom építési munkálatai a piactérnél. Az elmúlt hónapokban megtörtént az érintett vízhálózati szakasz, azt megelőzően a telekommunikációs vezetékek kiváltása, azóta pedig megkezdődött az elektromos hálózati munka is.

